**Έκθεση της Κοινοβουλευτικής Επιτροπής Μεταφορών, Επικοινωνιών και Έργων για το νομοσχέδιο «Ο περί Διαχείρισης της Ασφάλειας των Οδικών Υποδομών (Τροποποιητικός) Νόμος του 2021»**

**Παρόντες:**

Μαρίνος Μουσιούττας, πρόεδρος Γιαννάκης Γαβριήλ

Κώστα Κώστα Βαλεντίνος Φακοντής

Φωτεινή Τσιρίδου Χρίστος Ορφανίδης

Δημήτρης Δημητρίου Χρύσανθος Σαββίδης

Πρόδρομος Αλαμπρίτης Σταύρος Παπαδούρης

Η Κοινοβουλευτική Επιτροπή Μεταφορών, Επικοινωνιών και Έργων μελέτησε το πιο πάνω νομοσχέδιο σε τρεις συνεδρίες της, που πραγματοποιήθηκαν στις 18 Νοεμβρίου 2021 και στις 20 και 27 Ιανουαρίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Μεταφορών, Επικοινωνιών και Έργων, του Τμήματος Δημοσίων Έργων του ίδιου υπουργείου, του Υπουργείου Εσωτερικών, του Τμήματος Πολεοδομίας και Οικήσεως του ίδιου υπουργείου, του Υπουργείου Γεωργίας, Αγροτικής Ανάπτυξης και Περιβάλλοντος, του Τμήματος Δασών του ίδιου υπουργείου, της Νομικής Υπηρεσίας της Δημοκρατίας, της αστυνομίας, των επαρχιακών διοικήσεων, της Ένωσης Κοινοτήτων Κύπρου και του Επιστημονικού Τεχνικού Επιμελητηρίου Κύπρου (ΕΤΕΚ). Η Γενική Διεύθυνση Ευρωπαϊκών Προγραμμάτων, Συντονισμού και Ανάπτυξης, η οποία εν τω μεταξύ μετονομάστηκε σε Γενική Διεύθυνση Ανάπτυξης, Υπουργείο Οικονομικών, και η Ένωση Δήμων Κύπρου, παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της συζήτησης του εν λόγω νομοσχεδίου παρευρέθηκε επίσης το μέλος της επιτροπής κ. Ηλίας Μυριάνθους.

Σκοπός του νομοσχεδίου είναι η τροποποίηση του περί Διαχείρισης της Ασφάλειας των Οδικών Υποδομών Νόμου, ώστε να επιτευχθεί εναρμόνιση της εθνικής νομοθεσίας με την πράξη της Ευρωπαϊκής Ένωσης με τίτλο «Οδηγία (ΕΕ) 2019/1936 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 σχετικά με την τροποποίηση της οδηγίας 2008/96/ΕΚ για τη διαχείριση της ασφάλειας των οδικών υποδομών».

Ειδικότερα, με το υπό αναφορά νομοσχέδιο προβλέπονται μεταξύ άλλων τα ακόλουθα:

1. Τροποποιήσεις βασικών διαδικασιών οδικής ασφάλειας, όπως είναι οι εκτιμήσεις επιπτώσεων οδικής ασφάλειας, οι έλεγχοι οδικής ασφάλειας και οι επιθεωρήσεις οδικής ασφάλειας.
2. Η υιοθέτηση νέας διαδικασίας αξιολόγησης ασφάλειας ολόκληρου του οδικού δικτύου.
3. Η επέκταση του πεδίου εφαρμογής του βασικού νόμου και σε κύριους άξονες εκτός αστικών περιοχών που ανήκουν στην υψηλότερη κατηγορία οδού, κάτω από την κατηγορία «αυτοκινητόδρομος» στην εθνική ταξινόμηση των οδών, καθώς και σε οδούς/έργα υποδομών που ολοκληρώνονται με συγχρηματοδότηση από την Ευρωπαϊκή Ένωση.
4. Η οδική ασφάλεια ευάλωτων χρηστών της οδού, στους οποίους περιλαμβάνονται μεταξύ άλλων οι πεζοί, οι ποδηλάτες και οι χρήστες μηχανοκίνητων δικύκλων.
5. Η προσαρμογή της οδικής σήμανσης και σηματοδότησης για χρήση των αυτοματοποιημένων συστημάτων υποβοήθησης της οδήγησης.

Στο πλαίσιο της συζήτησης ο εκπρόσωπος του Υπουργείου Μεταφορών, Επικοινωνιών και Έργων επεξήγησε τον σκοπό του υπό συζήτηση σχεδίου νόμου και ανέλυσε συνοπτικά τις κυριότερες τροποποιητικές πρόνοιες αυτού. Ο ίδιος ανέφερε περαιτέρω ότι το νομοσχέδιο προωθείται στο πλαίσιο του ευρύτερου στόχου της Ευρωπαϊκής Ένωσης για μείωση των θανάτων και σοβαρών τραυματισμών από οδικές συγκρούσεις κατά το ήμισυ μέχρι το 2030.

Στο στάδιο της κατ’ άρθρον συζήτησης του νομοσχεδίου μέλη της επιτροπής ζήτησαν διευκρινίσεις ως προς τον τρόπο καθορισμού του ύψους του κινδύνου για την ασφάλεια των οδών που αυτές δύνανται να εξαιρεθούν από το πεδίο εφαρμογής του προτεινόμενου νόμου και ως προς τη σύσταση των ομάδων εμπειρογνωμόνων που θα διεξάγουν στοχευμένες επιθεωρήσεις οδικής ασφάλειας. Ο εκπρόσωπος του Υπουργείου Μεταφορών, Επικοινωνιών και Έργων επεξήγησε συνοπτικά τα κριτήρια με τα οποία μπορεί να εξαιρεθεί μία οδός από το πεδίο εφαρμογής του προτεινόμενου νόμου και επιπρόσθετα επισήμανε ότι η Οδηγία προβλέπει ότι για τις εν λόγω επιθεωρήσεις τουλάχιστον ένα μέλος της ομάδας εμπειρογνωμόνων πρέπει να είναι πιστοποιημένος ελεγκτής οδικής ασφάλειας. Αυτό, όπως ο ίδιος επεξήγησε, διασφαλίζεται με βάση το άρθρο 10 του υπό τροποποίηση νόμου, που αφορά τις κατευθυντήριες γραμμές που υιοθετούνται για την καλύτερη εφαρμογή του νόμου.

Επιπρόσθετα, η επιτροπή επισήμανε την ανάγκη περαιτέρω τροποποίησης του νομοσχεδίου, ώστε να επέλθουν σε αυτό μικρής έκτασης βελτιώσεις για σκοπούς ορθότερης εναρμόνισής του με την Οδηγία και κάλεσε το αρμόδιο υπουργείο όπως καταθέσει ενώπιόν της αναθεωρημένο κείμενο.

Συναφώς, το Υπουργείο Μεταφορών, Συγκοινωνιών και Έργων στη βάση των οδηγιών της επιτροπής κατέθεσε ενώπιόν της αναθεωρημένο κείμενο νομοσχεδίου στο οποίο περιλαμβάνονται τα ακόλουθα:

1. Τροποποίηση της σχετικής πρόνοιας, ώστε να μετατεθεί η ημερομηνία κοινοποίησης στην Ευρωπαϊκή Επιτροπή του καταλόγου των αυτοκινητοδρόμων και των κύριων οδών που ισχύουν στην επικράτεια της Κυπριακής Δημοκρατίας και του καταλόγου των οδικών αρτηριών που εξαιρούνται του πεδίου εφαρμογής του νόμου από τις 17 Δεκεμβρίου 2021, ημερομηνία που έχει ήδη παρέλθει, σε μεταγενέστερη ημερομηνία και δη την ημερομηνία έναρξης της ισχύος του υπό συζήτηση νομοσχεδίου σε νόμο.
2. Προσθήκη πρόνοιας, ώστε να υποβάλλεται ανά πενταετία στην Ευρωπαϊκή Επιτροπή αναθεωρημένη έκθεση σε σχέση με την ταξινόμηση της ασφάλειας ολόκληρου του οδικού δικτύου, όπως προβλέπεται στο άρθρο 11α της ευρωπαϊκής Οδηγίας.

Η Κοινοβουλευτική Επιτροπή Μεταφορών, Επικοινωνιών και Έργων, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί των προνοιών του νομοσχεδίου κατά τη συζήτησή του στην ολομέλεια του σώματος.

15 Φεβρουαρίου 2022

Αρ. Φακ.: 23.01.062.**172**-2021

ΜΙ/AΔ/ΣΓΘ/Ελ.Π